B.I

**Kim Han-bin** (Сол: 김한빈) нь **B.I** хэмээх тайзны нэрээрээ олонд танигдсан, Өмнөд Солонгосын реппер, дуучин, ая зохиогч, хөгжмийн продюсер, бүжигчин юм. Тэрээр 2015 оны 9 сард YG Entertainment-ын дор iKon хөвгүүдийн хамтлагийн ахлагчаар дэбютээ хийсэн. 2019 оны 6 сарын 12нд тэрээр хар тамхины хэрэгт холбогдож, улмаар хамтлагаасаа гарсан юм. Тэрээр хамтлагтаа байхдаа хөгжмийн найруулга тал дээр хамтлагийнхаа ихэнх дууг продюсерлэж, дуу зохиоход чухал үүрэг гүйцэтгэдэг байсан билээ. iKon хамтлагийн хоёр дахь студийн цомог *"Return"* цомгийн *"Love Scenario"* дууны үгийг хамтран бичиж, аяыг нь зохиож, продюсерлэсэн тэрээр 2018 оны *Melon Music Awards*-аас *"Songwriter of the Year"* (Оны шилдэг ая зохиогч) хэмээх нэр хүндтэй шагналыг хүртсэн юм. 

2021 оны эхээр өөрийн үүсгэн байгуулсан **131** хэмээх лэйбел дор бие даасан уран бүтээлчээр дэбютээ хийж, *"Midnight Blue (Love Streaming)"* сингл цомог болон *"Waterfall"* студийн бүрэн хэмжээний цомгоороо дэбютээ хийсэн. Түүний хоёр дахь студийн цомог *"Cosmos"*-ын эхний хагас нь 2021 оны 11 сард цацагджээ. 2022 онд *"Love or Loved"* төслөө эхлүүлэн 5 сард *"BTBT"* дуугаа гаргаж, 11 сард нь *"Love or Loved Part.1"* хэмээх EP цомгоо гаргасан. 2023 оны 6 сарын 1нд хоёр дахь студийн цомгоо *"To Die For"* нэртэйгээр гаргажээ.

## Бага нас
Kim Han-bin нь 1996 оны 10 сарын 22нд Өмнөд Солонгосын Чонань хотод төрсөн. 2009 онд 13 насандаа *MC Mong* репперын *"Indian Boy"* дуунд хамтарч, *MC Mong*-ыг дагалдан анх удаа хөгжмийн нэвтрүүлгүүд дээр амьд үзүүлбэрээ үзүүлж, ''"You Hee-yeol' Sketchbook"* телевизийн шоунд оролцож байжээ. Тэрээр мөн уг дууны клипэнд нь тоглосон бөгөөд *MC Mong*-ын өөр нэг дуу болох *"Horror Show"* дууны клипэнд cameo дүрд тоглосон. Улмаар 15 настайдаа 2011 оны 1 сард YG Entertainment-д бэлтгэгчээр орсон.

## Хандив 
B.I нь 2016 оноос эхлэн мэдрэлийн эмгэгийн талаар олон нийтэд сурталчлах зорилготой ашгийн бус байгууллага болох *"Seungil Hope"* санд нууцаар хандив өргөсөөр ирсэн ба 2018 онд 30 сая вон хандивласан гэж мэдэгджээ. 2019 онд Канвонь мужийн Сукчу хотод гарсан ойн түймэрт нэрвэгдсэн хүмүүст туслах зорилгоор 10 сая воныг *"Hope Bridge"* үндэсний гамшгаас хамгаалах нийгэмлэгт хандивласан. 2019 оны 6 сард *Grand Buda-Guest* нэвтрүүлгийн багийн гишүүдтэй хамт Кёнги аймаг дахь нохойн хамгаалах байранд 30 сая воны үнэ бүхий нохойн хоол хандивлажээ.

2020 онд COVID-19 тахлын үеэр Өмнөд Солонгос, Хятад, Тайланд, Япон, Индонез, Вьетнам зэрэг улс орнуудад хүүхэд, өндөр настан, орлого багатай гэр бүл зэрэг эмзэг бүлэгт тараах зорилготойгоор 200 сая воны үнэ бүхий 100,000 ширхэг маск хандивласан байна. 2020 оны 8 сарын 10ны өдөр *"Angel's Haven for Children"* хүүхдийн асрамжийн газрын хүүхдүүдэд гутал хандивлажээ. Тэрээр мөн Инчон хотод сайн дурын ажил хийж, 2020 оны 12 сарын 19нд 10,000 ширхэг маск хандивласан.

B.I нь 2020 оны 12 сарын 18нд *IOK Company*-ы дор 200,000 амны хаалт, 10,000 хувцас зэрэг 200 сая воны үнэ бүхий эд зүйлийг *Дэлхийн Зөн* олон улсын тусламж, хөгжлийн ТББ-д хандивласан байна. 2021 оны 1 сарын 5нд B.I болон IOK компанийн гүйцэтгэх захирал *Jang Jin-woo* нар COVID-19 тахлын үед эмзэг бүлгийн хүмүүст туслах зорилгоор 200 сая воны үнэ бүхий маск болон хувцсыг Усань хот руу явуулжээ.

2021 оны 3 сард *"Midnight Blue (Love Streaming)"* нэртэй буяны single цомгоо гаргасан бөгөөд уг цомгоос олж буй бүх орлого, зохиогчийн эрхээс олох бүх орлогыг дэлхийн өнцөг булан бүрт хямралд орсон хүүхдүүдэд дэмжлэг үзүүлэх зорилгоор *Дэлхийн Зөн* олон улсын тусламжийн байгууллагад хандивласан ба цаашид ч гэсэн тус цомгийн борлуулалтаас олсон бүх орлого, зохиогчийн эрхийн хураамжийг тасралтгүй хандивлахаа амласан юм.

2021 оны 9 сард IOK компаниас B.I-ыг "Сар бүр хандивлах төсөл" хэрэгжүүлэхээр төлөвлөж байгааг зарлаж, *"Midnight Blue (Love Streaming)"* болон *"Waterfall"* цомгуудынхаа бүх хөгжим болон зохиогчийн эрхийн ашгаа *Дэлхийн Зөн* олон улсын тусламжийн байгууллагад тасралтгүй хандивлахаар төлөвлөж байгаагаа зарлажээ.

## Хар тамхины хэргийн маргаан 
2019 оны 6 сарын 12ны өдөр, B.I нь 2016 онд нэгэн нууц эмэгтэй худалдаалагчаас марихуан болон LSD худалдаж авахыг завдсан нь илэрчээ. Уг мэдээллийн дараа, B.I өөрийн хувийн инстаграм хуудсандаа уг мэдээг хүлээн зөвшөөрч, буруу зүйл хийсэндээ уучлалт гуйн, хамтлагаасаа гарахаа мэдэгджээ. Үүнээс хэдэн цагийн дараа YG Entertainment-аас түүнийг iKon хамтлагаас гарч, гэрээгээ цуцалсан гэдгийг нь баталсан. Түүний оролцсон *"Law of the Jungle"*, *"Grand Buda-Guest"*, *"Stage K"* зэрэг цуврал нэвтрүүлгүүд дээрх түүний хэсгүүдийг гарахаас нь өмнө засварлаж телевизээр гаргасан юм. Тухайн нууц эмэгтэй худалдаалагч нь өмнө нь T.O.P-тэй хар тамхины хэрэгт холбогдож байсан, 2017 онд дөрвөн жилийн тэнсэн харгалзах ял авсан *Han Seo-hee'' болох нь тогтоогдсон.

2020 оны 2 сард B.I-д хийсэн хар тамхины шинжилгээний хариу гарсан бөгөөд түүнээс ямар нэгэн хууль бус хар тамхи илрээгүй байна. 2021 оны 8 сарын 26ны өдрийн анхан шатны шүүх хурлаар тэрээр прокуророос мэдүүлсэн бүх хэргээ хүлээн зөвшөөрсөн: 2016 онд хууль бус марихуан хэрэглэсэн гурван бүртгэл, хууль бус LSD худалдан авсан нэг бүртгэл. Улмаар 2021 оны 9 сарын 10ны өдөр Сөүлийн төв дүүргийн шүүхээс B.I-д дөрвөн жилийн тэнсэн харгалзах ял, 80 цаг олон нийтийн ажил хийх, 40 цаг хар тамхины хор уршгийн талаарх сургалтад хамруулж, 1,5 сая воны торгууль оногдуулсан байна.

## Шагнал
## Уран бүтээл
### Студийн цомог
### EP (Өргөтгөсөн цомог) болон хагас цомог
### Сингл цомог
## Лавлах бичиг
Ангилал:Өмнөд Солонгосын дуучин
Ангилал:Өмнөд Солонгосчууд